Jamoatchilik fikri asosida ishlab chiqilgan “Mening bogʻim” loyihalarini shakllantirish va moliyalashtirish tartibi toʻgʻrisidagi nizomni tasdiqlash haqida
(resolution, 2024-03-26)

Respublikada yashillik darajasini oshirish, ekologik barqarorlikni taʼminlash hamda atrof-muhitga zararli taʼsirlarning oldini olish maqsadida “Yashil makon” umummilliy loyihasi doirasida salmoqli ishlar amalga oshirilmoqda. Jumladan, soʻnggi uch yil davomida jami 500 mln tupga yaqin daraxt va buta koʻchatlari ekildi, 935,0 gektar “yashil bogʻ”lar va 893,5 gektar “yashil jamoat parklari” tashkil etildi. Shu bilan birgalikda, bugungi kunda sohada oʻz yechimini kutayotgan ayrim muammolar saqlanib qolmoqda. Xususan, “Yashil makon” umummilliy loyihasi tadbirlarini moliyalashtirish tizimli tashkil etilmagan boʻlib, loyihani jamoatchilik fikri asosida tashabbusli budjetlashtirish tizimi orqali amalga oshirish zarurati yuzaga kelmoqda. Oʻzbekiston Respublikasi Prezidentining “Respublikada yashillik darajasini yanada oshirish, “Yashil makon” umummilliy loyihasini izchil amalga oshirish orqali ekologik barqarorlikni taʼminlash chora-tadbirlari toʻgʻrisida” 2023-yil 23-noyabrdagi PF-199-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Respublikada yashillik darajasini yanada oshirish, “Yashil makon” umummilliy loyihasini izchil amalga oshirish orqali ekologik barqarorlikni taʼminlash chora-tadbirlari toʻgʻrisida” 2023-yil 23-noyabrdagi PF-199-son Farmonining 1-bandiga muvofiq: “Yashil makon” umummilliy loyihasini amalga oshirishda Oʻzbekiston Respublikasining respublika budjetidan har yili ajratiladigan mablagʻlarning kamida 50 foizi “yashil bogʻ” va “yashil jamoat parklari”ni tashkil qilish uchun “Ochiq budjet” axborot portali orqali jamoatchilik fikri asosida ishlab chiqilgan “Mening bogʻim” loyihalarini moliyalashtirishga yoʻnaltirilishi; “yashil bogʻ” va “yashil jamoat parklari”ni tashkil qilish boʻyicha yer maydoni manzili va rasmlari koʻrsatilgan holda, qiymati 250 mln soʻmdan oshmagan tashabbus bildirilishi; “Mening bogʻim” loyihalarini shakllantirish va ularga ovoz berish jarayoni har yili yanvar-fevral oylarida oʻtkazilishi belgilanganligi maʼlumot uchun qabul qilinsin. 2. Jamoatchilik fikri asosida ishlab chiqilgan “Mening bogʻim” loyihalarini shakllantirish va moliyalashtirish tartibi toʻgʻrisidagi nizom ilovaga muvofiq tasdiqlansin. 3. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi (keyingi oʻrinlarda — Ekologiya vazirligi) hamda Iqtisodiyot va moliya vazirligining: har yili Oʻzbekiston Respublikasining respublika budjetining tasdiqlangan koʻrsatkichlaridan kelib chiqib, Ekologiya vazirligida “Yashil makon” umummilliy loyihasi tadbirlariga ajratiladigan mablagʻlardan shakllanadigan budjet tashkilotining budjetdan tashqari jamgʻarmasi shaklidagi “Fuqarolar tashabbusi jamgʻarmasi” shaxsiy gʻazna hisobvaragʻini (keyingi oʻrinlarda — Jamgʻarma); Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Ekologiya vazirligining viloyatlar va Toshkent shahar boshqarmalarida “Mening bogʻim” loyihalari doirasida “yashil bogʻ” va “yashil jamoat parklari”ni tashkil qilish boʻyicha tashabbusli budjet orqali moliyalashtirish mablagʻlari jamlanadigan maxsus shaxsiy gʻazna hisobvaragʻini ochish toʻgʻrisidagi takliflariga rozilik berilsin. 4. Belgilansinki, Ekologiya vazirligi Oʻzbekiston Respublikasining respublika budjetidan ajratilgan mablagʻlarning kamida 50 foizini “Mening bogʻim” loyihalarini tashabbusli budjet orqali moliyalashtirish uchun Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Ekologiya vazirligining viloyatlar va Toshkent shahar boshqarmalarining maxsus shaxsiy gʻazna hisobvaraqlariga oʻtkazib beradi. Bunda mablagʻlar tuman va shaharlarga teng ulushlarda, lekin 250 mln soʻmdan kam boʻlmagan miqdorda taqsimlanadi. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir hafta muddatda: “Mening bogʻim” loyihalari jarayonini tashkil etish, shu jumladan loyihalarni baholash, saralab olish hamda ularning ijrosini monitoring qilish boʻyicha tuman (shahar) hokimliklari huzurida mutasaddi vazirlik va idoralar vakillaridan iborat tarkibda ishchi guruhlarni shakllantirish; 2024-yil uchun, 2025-yildan boshlab esa har yili dekabr oyida “yashil bogʻ” hamda “yashil jamoat parki”ni tashkil etish uchun belgilangan tartibda yer maydonlarini ajratish choralarini koʻrsin. 6. Belgilab qoʻyilsinki: “Mening bogʻim” loyihalari doirasida saralab olingan tashabbusli loyihalarni amalga oshirish uchun talab etiladigan mablagʻlar miqdoriga loyiha-smeta hujjatlariga muvofiq aniqlik kiritiladi; loyiha-smeta hujjatlari asosida aniqlik kiritilgan mablagʻlar miqdori tuman (shahar) hokimliklari huzuridagi ishchi guruh tomonidan belgilangan dastlabki miqdordan oshib ketgan taqdirda, talab etiladigan qoʻshimcha mablagʻlar tegishli loyihalar doirasidagi boshqa tadbirlardan iqtisod qilingan mablagʻlar, mahalliy budjetning orttirib bajarilgan qismi hamda Qoraqalpogʻiston Respublikasi Joʻqorgʻi Kengesi, xalq deputatlari viloyat va Toshkent shahar kengashlari qaroriga asosan tegishlicha Qoraqalpogʻiston Respublikasi respublikasi budjeti, viloyatlar va Toshkent shahar mahalliy budjetlarining qoʻshimcha manbalari hisobidan qoplanadi. 7. Ekologiya vazirligi “Mening bogʻim” loyihalarining amalga oshirilishi jarayonini muntazam ravishda tahlil qilsin hamda har mavsum yakunida Vazirlar Mahkamasi hamda Oʻzbekiston Respublikasi Prezidenti Administratsiyasiga axborot kiritib borsin. 8. Oʻzbekiston Milliy teleradiokompaniyasi va Oʻzbekiston Milliy axborot agentligiga mahalliy ijro etuvchi hokimiyat organlari bilan birgalikda ushbu qarorning mazmun-mohiyati, shuningdek, “Mening bogʻim” loyihalari orqali respublikada yashillik darajasini oshirish borasida amalga oshirilayotgan ishlar ommaviy axborot vositalarida keng yoritib borilishini taʼminlash tavsiya etilsin. 9. Mazkur qarorning bajarilishini nazorat qilish Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 1. Mazkur Nizom “yashil bogʻ” va “yashil jamoat parklari”ni tashkil etish uchun “Ochiq budjet” axborot portali (openbudget.uz) (keyingi oʻrinlarda — Portal) orqali jamoatchilik fikri asosida ishlab chiqilgan “Mening bogʻim” loyihalarini shakllantirish va moliyalashtirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: buyurtmachi — “E-auksion” portali orqali pudrat tashkilotini tanlash, “yashil bogʻlar” va “yashil jamoat parklari”ni tashkil etish va ekilgan koʻchatlarni uch yil davomida parvarishlash boʻyicha shartnoma tuzadigan hamda bajarilgan ishlarni qabul qiladigan subyekt; “Mening bogʻim” loyihalari jarayoni (keyingi oʻrinlarda — jarayon) — Portalda jamoatchilik fikri asosida “yashil bogʻ” va “yashil jamoat parklari”ni tashkil qilish boʻyicha loyihalarni shakllantirish, saralash, ovoz berish yoʻli orqali gʻolib loyihalarni aniqlash hamda moliyalashtirishni oʻz ichiga olgan jarayon; gʻolib loyiha — Portal orqali ovoz berish jarayoni yakunlariga koʻra toʻplangan ovozlar soni asosida Portal tomonidan avtomatik tarzda tanlab olingan loyiha. 3. “Mening bogʻim” loyihalarini shakllantirish va moliyalashtirish ushbu Nizomga 1-ilovadagi sxemaga muvofiq amalga oshiriladi. 4. Tuman (shahar) hokimliklari huzurida jarayonni tashkil etish va monitoring qilish boʻyicha ushbu Nizomga 2-ilovada koʻrsatilgan tarkibda ishchi guruh (keyingi oʻrinlarda — ishchi guruh) shakllantiriladi. Ishchi guruhning faoliyatiga tuman (shahar) hokimining moliya-iqtisodiyot va kambagʻallikni qisqartirish masalalari boʻyicha birinchi oʻrinbosari rahbarlik qiladi. Ishchi guruh Portalda oʻziga biriktirilgan vakolatlardan elektron raqamli kalit orqali foydalanadi. 5. Oʻzbekiston Respublikasi Iqtisodiyot va moliya vazirligi (keyingi oʻrinlarda — Iqtisodiyot va moliya vazirligi) jarayonni tashkil etish boʻyicha vakolatli organ hisoblanadi. 6. “Mening bogʻim” loyihalari boʻyicha: Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining (keyingi oʻrinlarda — Ekologiya vazirligi) viloyatlar va Toshkent shahar boshqarmalari (keyingi oʻrinlarda — Ekologiya vazirligining hududiy boʻlinmalari) buyurtmachi hisoblanadi; “Yashilloyiha” loyihalash instituti loyihachi hisoblanadi; pudrat tashkiloti qonunchilikda belgilangan tartibda aniqlanadi. 7. “Yashilloyiha” loyihalash instituti: “yashil bogʻlar” va “yashil jamoat parklari”ni tashkil etishda hududning suv taʼminoti, tuproq-iqlim va yer osti suvlari holatidan kelib chiqib talab etiladigan daraxt turlarini va ularning miqdorini aniqlaydi; loyiha-smeta hujjatlarini ishlab chiqadi va ekspertiza xulosalarini oladi; loyiha-smeta hujjatlarini buyurtmachiga topshiradi. 8. Pudrat tashkilotiga quyidagi talablar qoʻyiladi: daraxt va buta koʻchatlarini yetishtirish va ekish boʻyicha kamida uch yillik tajribaga ega boʻlish; loyiha hujjatlari talabi asosida “yashil bogʻlar” va “yashil jamoat parklari”ni barpo etish uchun sugʻorish tizimini tashkil qilish; “yashil bogʻlar” va “yashil jamoat parklari”ni shartnoma talablari va loyihaga qatʼiy rioya qilgan holda tashkil etish; ekilgan daraxt va buta koʻchatlarini uch yil davomida parvarishlash, kasallik va zararkunandalarga qarshi kurashish tadbirlarini amalga oshirish; ekilgan barcha daraxt va buta koʻchatlarining koʻkaruvchanligini toʻliq taʼminlagan holda, ularni tegishli tuman (shahar) hokimliklariga yoki yer egalariga belgilangan muddatda topshirish. 9. Loyihalarni baholash, saralab olish, ularning ijrosini monitoring qilish ishchi guruh tomonidan Ekologiya vazirligining hududiy boʻlinmalari vakili ishtirokida amalga oshiriladi. Ishchi guruh gʻolib loyihalarni moliyalashtirish boʻyicha manzilli dasturni ishlab chiqadi va tasdiqlaydi. 10. Iqtisodiyot va moliya vazirligi huzuridagi Kadastr agentligining tuman (shahar) boʻlinmalari tuman (shahar) hokimliklari bilan birgalikda har yili 1-noyabrga qadar hududlarda “Mening bogʻim” loyihalari doirasida “yashil bogʻlar” va “yashil jamoat parklari”ni tashkil etish mumkin boʻlgan tuman (shahar) hokimliklari balansidagi boʻsh turgan yerlar roʻyxati, maydoni va manzili haqida maʼlumotlarni toʻplaydi hamda tegishliligi boʻyicha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga va ishchi guruhga taqdim etadi. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari har yili 1-yanvarga qadar kelgusi yilda “yashil bogʻlar” va “yashil jamoat parklari”ni tashkil etish uchun tumanlar (shaharlar) kesimida boʻsh turgan yerlar roʻyxati, maydoni va manzili haqidagi maʼlumotlarni Portalga kiritadi. Auksionga chiqarilgan va qishloq xoʻjaligiga moʻljallangan yer maydonlari boʻsh turgan yerlar roʻyxatiga kiritilmaydi. 11. Quyidagilar “Mening bogʻim” loyihalarini moliyalashtirish manbalari hisoblanadi: har yili Oʻzbekiston Respublikasining respublika budjetidan yashil makon xarajatlari uchun ajratiladigan mablagʻlarning kamida 50 foizi; mahalliy budjet qoʻshimcha mablagʻlarining ixtiyoriy ravishda yoʻnaltiriladigan qismi; qonunchilikda taqiqlanmagan boshqa manbalar. 12. Iqtisodiyot va moliya vazirligi har yili respublika budjeti tasdiqlangandan soʻng yanvar oyida “Yashil makon” umummilliy loyihasi uchun budjetdan ajratilgan mablagʻlarni Ekologiya vazirligining “Fuqarolar tashabbusi jamgʻarmasi” shaxsiy gʻazna hisobvaragʻiga (keyingi oʻrinlarda — Jamgʻarma) oʻtkazadi. Ekologiya vazirligi “Yashil makon” umummilliy loyihasi uchun budjetdan ajratilgan mablagʻlarning kamida 50 foizini “Mening bogʻim” loyihalari doirasida “yashil bogʻ” va “yashil jamoat parklari”ni tashkil etishni moliyalashtirish uchun tumanlarga (shaharlarga) teng taqsimlagan holda vazirlik hududiy boʻlinmalarining maxsus shaxsiy gʻazna hisobvaraqlariga oʻtkazadi. 13. Hokimliklar ixtiyoriy ravishda mahalliy budjet qoʻshimcha mablagʻlarining bir qismini chorak yakuni boʻyicha tegishli xalq deputatlari tuman (shahar) Kengashining qarori asosida Ekologiya vazirligining hududiy boʻlinmalarida ochilgan maxsus shaxsiy gʻazna hisobvaragʻiga oʻtkazishi mumkin. Bunda mahalliy budjetdan ajratiladigan mablagʻlar xalq deputatlari tuman (shahar) Kengashining qarori qabul qilingan kundan soʻng uch ish kun ichida tegishli maxsus shaxsiy gʻazna hisobvaragʻiga oʻtkaziladi. 14. Maxsus shaxsiy gʻazna hisobvaragʻi mablagʻlari faqat gʻolib loyihalarda nazarda tutilgan tadbirlarni amalga oshirish hamda ushbu tadbirlar bilan bogʻliq hujjatlarni rasmiylashtirish (loyiha-smeta hujjatlarini ishlab chiqish, ekspertiza xulosalarini olish, yer tayyorlash, daraxt va buta koʻchatlarini sotib olish, ekish, parvarishlash, sugʻorish tizimlarini yaratish, kasallik va zararkunandalarga qarshi kurashish, saqlash, transport) xarajatlari uchun yoʻnaltiriladi. Mazkur mablagʻlarni boshqa maqsadlarga yoʻnaltirish qatʼiyan taqiqlanadi. 15. Gʻolib loyihada nazarda tutilgan tadbirlar toʻliq amalga oshirilgandan soʻng ushbu loyiha uchun ochilgan maxsus shaxsiy gʻazna hisobvaragʻidagi qoldiq mablagʻlar iqtisod qilingan mablagʻ hisoblanadi. Iqtisod qilingan mablagʻlar hisobidan qoʻshimcha tadbirlarni amalga oshirishga yoʻl qoʻyilmaydi hamda ushbu mablagʻlar buyurtmachi tomonidan oʻn ish kuni ichida Jamgʻarmaga yoʻnaltiriladi. 16. Jarayon har yili yanvar-fevral oylari davomida oʻtkaziladi. Zarur hollarda, vakolatli organ keng jamoatchilikni xabardor qilgan holda, jarayonni oʻtkazish muddatiga oʻzgartirish kiritishi mumkin. 17. Jarayon Portal orqali oʻtkaziladi. Bunda Portalning rasmiy veb-sayti va mobil ilovasi teng kuchli hisoblanadi. 18. Jarayon quyidagi uchta bosqichda oʻtkaziladi: fuqarolar tomonidan loyihalarni shakllantirish; ishchi guruh tomonidan Ekologiya vazirligining hududiy boʻlinmalari vakillari ishtirokida loyihalarni saralab olish; saralashdan oʻtgan loyihalarga ovoz berish. 19. Fuqarolar Portaldan roʻyxatdan oʻtgan holda, oʻn kun davomida “yashil bogʻlar” va “yashil jamoat parklari”ni tashkil qilish boʻyicha loyihalarni joylashtiradi. 20. Har bir fuqaro bir mavsumda faqat bitta “yashil bogʻ” va bitta “yashil jamoat parki”ni barpo etish boʻyicha loyihani ilgari surish huquqiga ega. 21. Loyihani shakllantirish uchun fuqarolar tomonidan Portalga quyidagilar kiritiladi: loyiha mazmuni (“yashil bogʻ” yoki “yashil jamoat parki”ni tashkil etish), shu jumladan, bajariladigan ish turlari, xarid qilinadigan tovar va xizmatlar roʻyxati (nomi va soni); loyihani amalga oshirish uchun Portalga joylashtirilgan hududlar roʻyxatidagi yer maydoni hamda uning aniq manzili (qishloq, ovul, mahalla, mavze va koʻcha nomi); loyihani amalga oshirish uchun talab etiladigan daraxt turlari va miqdori, sugʻorish tizimini barpo etish, daraxt va buta koʻchatlarini ekish hamda ularni uch yil davomida parvarishlash uchun talab etiladigan mablagʻlar boʻyicha tahminiy hisob-kitoblar. Bunda, loyihani amalga oshirishning dastlabki qiymati 250 mln soʻmdan oshmasligi lozim; loyiha amalga oshiriladigan yer maydonining joriy holatini tasvirlovchi kamida 3 ta fotosurat; loyiha amalga oshiriladigan hududning suv taʼminoti (mavjud suv manbalari) toʻgʻrisidagi maʼlumot; loyihani amalga oshirish boʻyicha qoʻshimcha hujjatlar, shu jumladan loyiha hujjatlari, vakolatli organ xulosalari va boshqalar (agar mavjud boʻlsa). 22. Loyiha ishchi guruh va Ekologiya vazirligining hududiy boʻlinmasi vakillari tomonidan oʻn ish kuni davomida quyidagi mezonlar asosida saralab olinadi: loyihada aks ettirilgan muammo tegishli tuman (shahar) hududiga tegishli boʻlishi (tanlangan hududda daraxtzorlar bilan qoplanish darajasi yetarli emasligi, “yashil bogʻlar” va “yashil jamoat parklari” mavjud emasligi); jamoatchilik tomonidan bildirilgan takliflar shaxsiy xususiyatga ega boʻlmasligi (shaxsiy xonadon va yer egaligidagi hududlarda ishlarni amalga oshirish va boshqalar); loyiha tadbirkorlik faoliyatini qoʻllab-quvvatlashga qaratilmaganligi hamda loyihani amalga oshirish natijasidan pulli foydalanish koʻzda tutilmaganligi; loyihada koʻrsatilgan yer maydonida Oʻzbekiston Respublikasi Prezidenti yoki Hukumatining hujjatlari va topshiriqlari, shuningdek, boshqa dasturlarda nazarda tutilgan tadbirlar amalga oshirilishi belgilanmaganligi; loyihani amalga oshirishning umumiy qiymati 250 mln soʻmdan oshmasligi. Bunda bir xil mazmundagi bir nechta loyihalar ilgari surilgan boʻlsa, ulardan maʼlumoti nisbatan aniq va toʻliq koʻrsatilgan dastlabki loyiha qabul qilinadi. 23. Ishchi guruh va Ekologiya vazirligi hududiy boʻlinmasining vakili tomonidan uch ishi kun ichida loyihani Portal orqali ovoz berish bosqichiga oʻtkazish yoki uni rad etish toʻgʻrisida xulosa beriladi. 24. Loyihaning mazkur Nizomning 21-22-bandlarida nazarda tutilgan talablar va mezonlarga mos kelmasligi uni rad etish uchun asos hisoblanadi. Ishchi guruh tomonidan loyihaning asossiz yoki boshqa sabab bilan rad etilishiga yoʻl qoʻyilmaydi. 25. Loyihaga Portal orqali ovoz berish jarayoni saralash bosqichi yakunlariga koʻra oʻn kun davomida oʻtkaziladi. 26. Ovoz berish bosqichida fuqarolar bir mavsum doirasida bitta loyihaga ovoz berish imkoniyatiga ega boʻladi. Bunda ovoz berishda fuqaroning shaxsiga aniqlik kiritilib, Portalda ovoz beruvchilar roʻyxati shakllantirilib boriladi hamda takroran ovoz berish holati qayd etilganda ushbu ovoz rad etiladi. 27. Ovoz berish jarayoni SMS xizmati, mobil ilova yoki ijtimoiy tarmoqlarda ishga tushirilgan rasmiy botlar orqali amalga oshirilishi mumkin. 28. Har bir tumanda (shaharda) loyiha gʻolib deb topilishi uchun 10 tadan kam boʻlmagan eng koʻp ovoz soniga ega boʻlishi lozim. 29. Ovoz berish bosqichi yakunlariga koʻra: har bir tuman (shahar) kesimida loyihalar toʻplangan ovoz soni boʻyicha pastdan yuqoriga saralanadi; ovoz berish bosqichi yakunlangan kun holatiga Ekologiya vazirligining hududiy boʻlinmalarida ochilgan maxsus shaxsiy gʻazna hisobvaragʻida mavjud mablagʻlar Portalda qayd etiladi; har bir tumanda (shaharda) bir mavsumda “yashil bogʻ” va “yashil jamoat park”ni tashkil etish boʻyicha eng koʻp ovoz toʻplagan loyiha Ekologiya vazirligining tegishli hududiy boʻlinmasida ochilgan maxsus shaxsiy gʻazna hisobvaragʻidagi mavjud mablagʻ doirasida Portal tomonidan avtomatik tarzda gʻolib deb topiladi. 30. Barcha tumanlar (shaharlar) boʻyicha gʻolib loyihalar bir vaqtning oʻzida Portal orqali eʼlon qilinadi. Loyiha tashabbuskorlariga gʻolib boʻlganligi toʻgʻrisida SMS xabar yuboriladi. 31. Gʻolib loyihani amalga oshirishda yuzaga kelgan texnik muammolar yoki ushbu loyihani amalga oshirish boʻyicha boshqa manbalar hisobidan mablagʻlar ajratilganda mazkur loyiha gʻoliblar roʻyxatidan chiqariladi. Bunda ovozlar soni boʻyicha keyingi oʻrindagi loyiha gʻolib deb topiladi. 32. Gʻolib loyihalarni moliyalashtirish ishchi guruh tomonidan Ekologiya vazirligining hududiy boʻlinmalari vakillari ishtirokida tasdiqlanadigan ushbu Nizomga 3-ilovadagi manzilli roʻyxat asosida amalga oshiriladi. Bunda manzilli roʻyxat gʻolib loyihalar eʼlon qilingan kundan boshlab oʻn ish kunida tasdiqlanishi lozim. 33. Gʻolib loyiha doirasida faqat tashabbuskor tomonidan loyiha mazmunida koʻrsatib oʻtilgan tadbirlar amalga oshiriladi. 34. Gʻolib loyihalarni amalga oshirish uchun yer va boshqa resurslar ajratilishi, shuningdek, tegishli soha inspeksiyalarining ekspertiza xulosalari talab etilgan hollarda ushbu resurslarni ajratish boʻyicha qaror qabul qilish vakolatiga ega tashkilotlarga manzilli roʻyxat tasdiqlangandan soʻng uch ish kunida ishchi guruh va Ekologiya vazirligining hududiy boʻlinmalari tomonidan soʻrov yuboriladi. 35. Manzilli roʻyxat tasdiqlangandan soʻng gʻolib loyihalarni moliyalashtirish maqsadida har bir loyiha uchun alohida “Davlat moliyasini boshqarish axborot tizimi”da shaxsiy gʻazna hisobvaraqlari ochiladi. 36. Ochilgan shaxsiy gʻazna hisobvaraqlariga uch ish kunida Ekologiya vazirligining hududiy boʻlinmalarida ochilgan maxsus shaxsiy gʻazna hisobvaragʻidan gʻolib loyihalar uchun manzilli roʻyxatda nazarda tutilgan mablagʻlar oʻtkazib beriladi. 37. Manzilli roʻyxatda nazarda tutilgan mablagʻlar tegishli shaxsiy gʻazna hisobvaraqlariga oʻtkazib berilgandan soʻng buyurtmachi uch ish kunida tovarlarni (ishlar va xizmatlarni) xarid qilish uchun taʼminot korxonalarini, “yashil bogʻlar” va “yashil jamoat parklari” tashkil etish uchun esa pudrat tashkilotini aniqlash boʻyicha davlat xaridlari elektron tizimiga eʼlon joylashtiradi. 38. Loyiha tashkiloti tomonidan ishlab chiqilgan “yashil bogʻ” va “yashil jamoat parki”ni tashkil etish boʻyicha loyiha-smeta hujjatlari asosida gʻolib loyihaning yakuniy qiymatiga aniqlik kiritiladi. Loyiha-smeta hujjatlari ishlab chiqilishi va davlat ekspertizadan oʻtkazilishi “Mening bogʻim” loyihasi doirasida ajratiladigan mablagʻlar hisobidan buyurtmachi tomonidan moliyalashtiriladi. 39. Agar loyihaning yakuniy qiymati uning dastlabki qiymatidan yuqori boʻlsa (250 mln soʻmdan ortmagan holda), loyihani amalga oshirish uchun talab etiladigan qoʻshimcha mablagʻ manzilli roʻyxatga tuzatishlar kiritilgan holda, Jamgʻarmadagi mavjud yoki kelgusida tushadigan mablagʻlar hisobidan moliyalashtiriladi. Barpo etilgan “yashil bogʻlar” va “yashil jamoat parklari”ni saqlash va parvarishlash tadbirlari uch yil muddatga pudrat tashkilotlari tomonidan, uch yildan soʻng tegishli tuman (shahar) hokimliklari tomonidan amalga oshiriladi. 40. Ekologiya vazirligi gʻolib loyihalar roʻyxatini oʻzining rasmiy veb-sayti hamda ommaviy axborot vositalari orqali eʼlon qiladi. 41. Gʻolib loyihalarni amalga oshirishning barcha bosqichlari ustidan jamoatchilik nazorati oʻrnatilishini taʼminlash maqsadida Portalda “loyihalarni amalga oshirish xronologiyasi” yuritib boriladi. 42. Ekologiya vazirligi tomonidan koʻchat ekish mavsumi yakunlariga koʻra keyingi oyning 25-sanasiga qadar ushbu Nizomga 4-ilovada keltirilgan shaklda gʻolib loyihalarni moliyalashtirish holati yuzasidan hisobot vazirlikning rasmiy veb-sayt orqali eʼlon qilib boriladi. 43. Ekologiya vazirligi har yili 25-fevralga qadar oʻtgan yilda oʻtkazilgan jarayonlarni moliyalashtirishga yoʻnaltirilgan mablagʻlar yuzasidan Oliy Majlis Senatiga hisobot kiritadi. 44. Ishchi guruh va Ekologiya vazirligining hududiy boʻlinmalari Portalga kiritilgan barcha loyihalarning ovoz berish bosqichi boshlangunga qadar saralashdan oʻtkazilishiga, Jamgʻarma mablagʻlarining belgilangan maqsadlarda va samarali foydalanilishi hamda mablagʻlarning ajratilishi uchun taqdim etiladigan barcha hujjatlarning haqqoniyligiga javobgar hisoblanadi. 45. Jamgʻarma mablagʻlarining belgilangan maqsadlarda va samarali foydalanilishi ustidan nazorat Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti huzuridagi Davlat moliyaviy nazorati inspeksiyasi tomonidan amalga oshiriladi. 46. Gʻolib loyihalar tashabbuskorlariga tadbirlarni amalga oshirishning barcha bosqichlarini kuzatish hamda bajarilgan ishlarni baholab borish imkoniyati yaratiladi. 47. Loyihalarni saralash va moliyalashtirish bilan bogʻliq yuzaga kelgan nizolar Iqtisodiyot va moliya vazirligi hamda Ekologiya vazirligi bilan birgalikda koʻrib chiqiladi. 48. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar.